Det er stadig mørkt, da Andreas Poulsen på 18 år kommer slentrende hen ad fortovet mod Amagerbro metrostation. Klokken er ti minutter over syv. Forude venter der en tur til Malmø, der kunne være som de mange andre, hvis ikke det var for den svenske regerings beslutning om at indføre id- og grænsekontrol.

Andreas er gymnasieelev på det svenske musikgymnasium Rytmus, der ligger i hjertet af Malmø. Hver morgen pendler han til Sveriges tredjestørste by. Men efter Sveriges krav om id-kontrol er han nødt til at tage en halv time tidligere af sted.

- Jeg forventer kaos. Det påvirker ens dag, siger han, mens metroen ruller fra Amagerbro mod Københavns Lufthavn.

Første tur med id-kontrol

Klokken er 7.17, og forude venter den første dag med kontrol af id, inden Andreas kan få lov at stige ombord på Øresundstoget mod Malmø.

Inden det nye års første tur har han holdt kontakt med andre øresundspendlere i en Facebookgruppe. Her har han kunnet læse, hvordan kontrollen skulle foregå.